**NTNU**

**Norges teknisk-naturvitenskapelige**

**universitet**

03.03.2015

Saksansvarlig: Frank Arntsen

Saksbehandler: Lindis Burheim **O-sak** **8/1****5**

**N O T A T**

Til: Styret

Fra: Rektor

**Om:** **Status for NTNUs arbeid med utvikling av en mer samlet campus i Trondheim.**

# Bakgrunn

I denne saken vil vi orientere om det videre arbeid med utvikling av campus NTNU både når det gjelder KS1-prosessen av Kunnskapsdepartementets KVU og NTNUs eget arbeid som videreføring og konkretisering av anbefalingene i visjonsrapporten.

# KS1-prosessen – Kvalitetssikring av KVU for framtidig lokalisering av campus NTNU

Prosessen er noe forsinket i forhold til det styret ble orientert om i O-sak 4/15. Kunnskapsdepartementet vil oversende tilleggsutredningene i form av et eget notat med deres vurderinger til ekstern kvalitetssikrer (EKS) i begynnelsen av mars 2015. Materialet er offentlige fra da. Dokumentasjonen vil da bli oversendt til styret til informasjon. Som en del av notatet fra Kunnskapsdepartementet vil det bli orientert om NTNUs styrevedtak av 28. januar 2015, hvor styret vedtok fusjon med høyskolene i Sør-Trøndelag, Ålesund og Gjøvik. Etter det NTNU forstår ser Kunnskapsdepartementet ingen grunn til at dette vedtaket skal forsinke den pågående KS1 prosess.

Kvalitetssikringen (KS1) forventes dermed gjenopptatt i mars. Kunnskapsdepartementet har ansvaret for den videre framdriften og NTNU har god dialog med dem.

# ****Øvrig campusarbeid våren 2015****

NTNU viderefører sitt arbeid med campusutvikling i form av en rekke delprosjekt og aktiviteter i 2015. Hensikten med dette arbeidet er å motivere til et felles engasjement for campusutvikling ved NTNU, å konkretisere og vise muligheter knyttet til campusutvikling og å vurdere ulike utviklings- og utbyggingsmodeller.

I et kortsiktig perspektiv er målet å konkretisere og visualisere prinsipielle modeller og løsninger for realisering av en samlet, bynær NTNU campus. Utgangspunktet for mye av arbeidet er NTNUs visjoner for campusutvikling og oppfølgende utredninger fra høsten 2014, sammen med andre pågående interne og eksterne prosjekter og initiativ av relevans for campusutvikling. Høyskolen i Sør-Trøndelag (HiST) har en campusplan som innebærer en samling i aksen Kalvskinnet/Lerkendal. Planen er delvis implementert. NTNUs vedtak om å utvikle en mer samlet bynær campus er dermed i hovedtrekk i tråd med HiST sin campusplan. Det vil bli arbeidet med å ytterligere samordne HIST og NTNUs campusplaner.

Nedenfor følger en kort beskrivelse av de ulike delaktivitetene:

I delprosjektet Campusfunksjoner vil en visualisere og beskrive framtidsrettede arealer og aktiviteter innen kjerneområdene utdanning, forskning og innovasjon i tillegg til arealer og aktiviteter som bidrar til en attraktiv og «levende» campus. Målsettingen er å inspirere til nytenking rundt utvikling og anvendelsen av eksisterende og nye arealer. Arbeidet vil videreføres blant annet i behovs- og kravdokumentasjon til forprosjektfasen. Det kan også bli aktuelt å synliggjøre løsninger ved å realisere konkrete pilotprosjekt.

I delprosjekt Byplan vil en videreutvikle og visualisere konseptene for en bynær campusløsning. Målsettingen er å synliggjøre potensialene for utbygging med en integrering med eksisterende bebyggelse og hvordan uteområder kan utformes til å skape en attraktiv og levende bycampus. I tilknytning til dette delprosjektet vil ulike utbyggingsmodeller og finansieringsmodeller bli vurdert. Dette vurderes også i sammenheng med framdrift og arealbehov og løsninger på kort og lang sikt. Et eventuelt samarbeid med SIVA om en mulig realisering av et innovasjonssenter med tilknyttede arealer er en del av dette.

I delprosjekt Bærekraftig campus vil en videreutvikle og konkretisere målet om utvikling mot en nullutslippscampus som er beskrevet i visjonsrapporten. NTNU vil konkretisere hva dette betyr for NTNU på kort og lang sikt og hvilke krav en må sette til framtidige løsninger og funksjoner. Dette vil også gi føringer til forprosjektfasen. Også her søker en samarbeid med eksterne aktører og interne fagmiljø. Parallelt med dette ønsker Rektor også å utrede hvordan bygninger og arealer kan bidra til en større effektivitet og produktivitet ved universitetet. Effektiv arealbruk er en del av dette samtidig som det erfaringsmessig også bidrar til en mer bærekraftig campus.

I delprosjekt Kunnskapsgrunnlag har NTNU ambisjon om å videreutvikle og publisere erfaringer fra planlegging og utvikling av framtidens campus. I dette arbeidet vil en også se på mulighetene for internasjonalt samarbeid og behov for videre forskning innenfor sentrale tema som bidrag til gode framtidige løsninger.

Parallelt med disse delprosjektene har NTNU en rekke aktiviteter som også bidrar i arbeidet med campusutvikling. Det blir satt i gang reguleringsplanarbeid som sikrer en optimal utbygging av området ved Hesthagen vest for Gløshaugplatået samtidig som en ser på hvordan en sikrer utbyggingsareal i Høyskolebakken. En overordnet plan for laboratoriestruktur ved Gløshaugen, en overordnet plan for offentlige areal ved Gløshaugen og en overordnet kartlegging av funksjonell brukbarhet og ombyggbarhet av eksisterende bygningsmasse ved Gløshaugen er også aktiviteter som sees i sammenheng med videre campusutvikling og flere av de nevnte delprosjektene.

De nevnte delprosjektene og parallelle aktivitetene vil iverksettes i løpet av våren 2015. Delprosjekt Campusløsninger og Byplan vil ha sine hovedleveranser i løpet av vår/sommer 2015. De øvrige vil ha delleveranser i løpet av 2015, men vil etter all sannsynlighet også fortsette i 2016. Arbeidet NTNU nå setter i gang vil også gi viktig kunnskap som forberedelse til neste fase i konseptvalgutredningen.

[Vedl 1](O-8.15%20vedl%201Tilleggsutredning%20til%20KVU%20Framtidig%20lokalisering%20av%20campus%20NTNU%20(L)(898973).pdf) Tilleggsutredning til KVU/fremtidig lokalisering

[Vedl 2](O-8.15%20vedl%202%20Framtidig%20lokalisering%20av%20Campus%20NTNU_web%20(L)(898874).pdf) Fremtidig lokalisering av campus

[Vedl 3](O-8.15%20vedl%203%20Fra%20Mettier%20-%20Notat%201-%20Kvalitetssikring%20KS1%20av%20Campus%20NTNU%20-%20Svar%20(L)(896433).pdf) Notat Mettier vedr kvalitetssikring KS1

[Vedl 4](O-8.15%20vedl%204%20Fra%20FIN%20og%20KD%20KS1%20oppfølging%20av%20notat%201%20%20campus%20NTNU%2003%2007%202014%20(L)(896523).pdf) Fra FIN og KD – KS1 oppfølging

[Vedl 5](O-8.15%20vedl%205%20Styresak%20NTNU%20O-9%2014%20Vedlikehold%20ny%20etter%20rektoratet%20(2)%20(L)(896525).pdf) O-sak 9/14

[Vedl 6](O-8.15%20vedl%206%20Styresak%20NTNU%20O-9%2014%20vedl%20(2)%20(L)(896526).pdf) O-sak 9/14 vedl

[Vedl 7](O-8.15%20vedl%207%20Rapport%20fra%20NTNU%20campus%20tilleggsutredninger_hoveddokument_endelig_rev150216%20(L)(896527).pdf) Rapport fra NTNU campus tilleggsutredninger